**Ministru kabineta noteikumu projekta** **„Grozījums Ministru kabineta 2001. gada 28. augusta noteikumos Nr. 384 „Bīstamo vielu uzglabāšanas rezervuāru tehniskās uzraudzības kārtība”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir novērst Covid-19 izplatības ierobežošanai noteikto pasākumu negatīvās sekas.  Ar Noteikumu projektu paredzēts pagarināt bīstamo vielu uzglabāšanas rezervuāriem pilnās tehniskās pārbaudes veikšanas procesu. Noteikuma projekta grozījumi stājas spēkā nākamajā dienā pēc to izsludināšanas – publicēšanas oficiālajā izdevumā “Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Ekonomikas ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Bīstamo vielu uzglabāšanas rezervuāriem prasības noteiktas Ministru kabineta 2001. gada 28. augusta noteikumos Nr. 384 „Bīstamo vielu uzglabāšanas rezervuāru tehniskās uzraudzības kārtība” (turpmāk – Noteikumi Nr.384), kuri nosaka prasības, kas jāievēro šo noteikumu 3.punktā minēto vielu glabāšanai projektētu un stacionāri uzstādītu rezervuāru un to grupu (turpmāk - rezervuāri) valdītājiem, apkalpojošajam personālam un juridiskajām personām, lai, lietojot attiecīgās iekārtas vai tās uzstādot, remontējot, veicot to tehnisko apkopi, rekonstrukciju un tehniskās pārbaudes, neradītu draudus cilvēku dzīvībai, veselībai, īpašumam un videi, kā arī nosaka rezervuāru tehniskās uzraudzības kārtību.Saskaņā ar Noteikumiem Nr.384 rezervuāru valdītājiem, pieaicinot akreditētu inspicēšanas institūciju, regulāri jāveic pilnās tehniskās pārbaudes. Pirms rezervuāru pilnās tehniskās pārbaudes veikšanas rezervuāra valdītājam jānodrošina tā atbrīvošanu no glabājamās vielas, jāatvieno to no glabājamās vielas uzpildīšanas (iztukšošanas) cauruļvadiem un jāattīra no glabājamo vielu nogulsnēm. Pašreizējā redakcijā Noteikumos Nr. 384 noteikts, ka inspicēšanas institūcija pēc tehniskās pārbaudes veikšanas aktualizē informāciju bīstamo iekārtu reģistrā un sastāda tehniskās pārbaudes protokolu un izdod pārbaudes zīmi.  Ekonomikas ministrija ir saņēmusi iesniegumus no bīstamo vielu rezervuāru valdītājiem, kā arī informāciju no Patērētāju tiesību aizsardzības centra (turpmāk – PTAC), par to, ka ārkārtējās situācijas laikā rezervuāru valdītājiem nav iespējams nodrošināt pilno tehnisko pārbaužu veikšanu. Proti, pašreizējā situācijā vīrusa Covid-19 izplatība visā pasaulē ir ietekmējusi naftas produktu tirgu, izraisot naftas produktu cenu kritumu, kā rezultātā ir apstājusies naftas produktu transportēšana. Tādēļ rezervuāros uzkrājas liels daudzums naftas produktu. Lai rezervuāru valdītāji varētu veikt pilnās tehniskās pārbaudes, nepieciešams rezervuārus atbrīvot no naftas produktiem, kas pašreizējā situācijā ir tehniski neiespējami, jo naftas produktus nevar pārvietot no viena rezervuāra uz otru rezervuāru.. Turklāt arī valstī noteikto ierobežojumu dēļ tehniskajiem darbiniekiem nav iespējams ievērot noteiktos ierobežojums, piemēram, nodrošināt 2m distanci, un tāpat ir ierobežota arī apakšuzņēmēju darbinieku iekļūšana uzņēmuma teritorijās. Līdz ar to bīstamo iekārtu rezervuāru valdītājiem šobrīd, COVID-19 ietekmes uz naftas produktu tirgu un valstī noteikto ierobežojumu dēļ, tehniski nav iespējams nodrošināt rezervuāru pilno pārbaužu veikšanu Noteikumu Nr. 384 noteiktajos termiņos.  Viens no valdītāja pienākumiem ir pieaicināt inspicēšanas institūciju, kas izvērtē rezervuāru atbilstību Noteikumu Nr. 384 noteiktajām prasībām, tādējādi nodrošinot, ka rezervuāri neradīs draudus cilvēku dzīvībai, veselībai, īpašumam un videi. Rezervuāru uzraudzību un kontroli veic PTAC, kurš ir tiesīgs administratīvi sodīt valdītāju par rezervuāru tehnisko uzraudzību regulējošo normatīvo aktu pārkāpumiem, kā arī aizliegt rezervuāru lietošanu, ja rezervuāram nav veikta tehniskā pārbaude.  Latvijā ir ļoti daudzi rezervuāri, kas ir tehniski nolietojušies un kuriem šobrīd, noteiktās ārkārtējās situācijas laikā, jāveic pilnās tehniskās pārbaudes. Tādēļ, ja rezervuāriem netiks veiktas pilnās tehniskās pārbaudes, tad atbilstoši pašreizējam regulējumam PTAC veiks nepieciešamās darbības atbilstoši savai kompetencei.  Ņemot vērā minēto,lai nepieļautu minēto seku iestāšanos, kā arī, lai nodrošinātu to, ka bīstamo iekārtu rezervuāru tehniskās pārbaudes ārkārtas situācijas laikā tiktu veiktas pietiekošā apjomā (uzsākot pilno tehnisko pārbaudi), saskaņā ar šo pārbaužu mērķi, kā arī pilnās tehniskās pārbaudes tiktu pabeigtas saprātīgā termiņā, Ekonomikas ministrija ir izstrādājusi Noteikumu projektu, kurā noteikts, ja rezervuāra pilnās tehniskās pārbaudes termiņš beidzas ārkārtējās situācijas vai izņēmuma stāvokļa laikā, tad rezervuāru valdītājs ir tiesīgs pilnās tehniskās pārbaudes veikšanu organizēt divos posmos:  - rezervuāru valdītājs nodrošina, ka tiek veikta rezervuāra pārbaude tādā apjomā, ko iespējams izdarīt bez rezervuāra atbrīvošanas no uzglabājamās vielas (piemēram, neveicot rezervuāra iekšējo apskati un rezervuāra tvertnes sānsienas un grīdas metināto savienojumu pārbaudi, izmantojot nesagraujošās kontroles metodes). Ja rezervuārs atbilst šo noteikumu prasībām, inspicēšanas institūcija ievada informāciju bīstamo iekārtu reģistrā par pilnās pārbaudes uzsākšanu, bet tehniskās pārbaudes protokolu un pārbaudes zīmi neizsniedz;  - ne vēlāk kā trīs mēnešus pēc ārkārtējās situācijas beigām valdītājs nodrošina, ka tiek pabeigta rezervuāra pilnās tehniskās pārbaudes veikšana. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija. |
| 4. | Cita informācija | Likuma “Par valsts institūciju darbību ārkārtējās situācijas laikā saistībā ar Covid-19 izplatību” 17.panta pirmajā daļā noteikts, ka ārkārtējās situācijas laikā ar atsevišķu lēmumu var apturēt valsts institūciju vai valsts kapitālsabiedrību izdotu sertifikātu, licenču, apliecinājumu, apliecību, caurlaižu, atļauju, reģistrācijas dokumentu un citu tamlīdzīgu dokumentu izsniegšanu. Vienlaikus minētā likuma otrajā daļā paredzēts, ja atbilstoši ārējiem normatīvajiem aktiem minēto dokumentu izsniegšana ir ministra vai ministra padotībā esošo iestāžu vai valsts kapitālsabiedrību kompetencē, šā panta pirmajā daļā minēto lēmumu pieņem attiecīgais ministrs. Attiecīgi trešajā daļā noteikts, ka vienlaikus ar šī likuma pirmajā daļā noteikto lēmumu, tiek pieņemts arī lēmums, ar kuru tiek noteikts minēto dokumentu izsniegšanas termiņš, kas nevar būt ilgāks par trim mēnešiem pēc ārkārtējās situācijas beigām.  Savukārt atbilstības novērtēšanas sistēma (likums “Par atbilstības novērtēšanu”) un tās izmantošana nozaru politikas veidošana paredz, ka daudzās jomās, lai nodrošinātu produktu un pakalpojumu kvalitāti, drošības un veselības prasību izpildi tiek iesaistīts trešās neatkarīgas puses novērtējums. Nacionālajā akreditācijas institūcijā (valsts aģentūra “Latvijas Nacionālais akreditācijas birojs”) akreditētas atbilstības novērtēšanas institūcijas – inspicēšanas institūcijas, sertificēšanas institūcijas saskaņā ar normatīvajos aktos noteikto kārtību (piemēram, ģeodēzijā, zemes ierīcībā un zemes kadastrālajā uzmērīšanas jomā, mežsaimniecības jomā, bīstamo iekārtu jomā) sniedz neatkarīgu vērtējumu apliecinot (izdodot sertifikātu), ka produkts vai pakalpojums atbilst normatīvajos aktos noteiktajām prasībām. Līdz ar to, secināms, ka likuma “Par valsts institūciju darbību ārkārtējās situācijas laikā saistībā ar Covid-19 izplatību” 17.pantā noteiktā kārtība, attiecībā uz ministra kompetenci pieņemt lēmumu par minēto dokumentu izsniegšanu un tā termiņu, nav attiecināma uz trešās neatkarīgas puses (akreditētas atbilstības novērtēšanas institūcijas – inspicēšanas institūcijas, sertificēšanas institūcijas) izdotajiem sertifikātiem, kur varētu būt nepieciešams pieņemt lēmumu par attiecīgā dokumenta izsniegšanu, pagarinot termiņus attiecībā uz dažādu produktu vai pakalpojumu novērtēšanu.  Tādēļ būtu nepieciešams izvērtēt iespēju veikt precizējumus minētajā likumā, paredzot, ka attiecīgās nozares ministrs atbild par tiem uzdevumiem, par kuru izpildi ir atbildīga ministrija vai tās padotībā esoša institūcija. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rezervuāru valdītāji, komersanti, kuru darbība saistīta ar bīstamo vielu tirdzniecību, akreditētās inspicēšanas institūcijas, kā arī tirgus uzraudzības institūcija – Patērētāju tiesību aizsardzības centrs |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā noteiktās prasības nemaina valdītāja pienākumus attiecībā uz pilno tehnisko pārbaužu veikšanu. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ievērojot ārkārtējās situācijas izsludināšanas mērķi, proti, novērst Covid-19 izplatību un nepieciešamo izmaiņu steidzamību, sabiedrības līdzdalības un komunikācijas aktivitātes netiek plānotas. |
| 2. | Sabiedrības līdzdalība projekta izstrādē | Projekts šo jomu neskar |
| 3. | Sabiedrības līdzdalības rezultāti | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Patērētāju tiesību aizsardzības centrs |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Ekonomikas ministrs J. Vitenbergs

Vīza:

Valsts sekretāra pienākumu izpildītājs –

valsts sekretāra vietnieks E. Valantis

Matēviča 67013066,

Inese.Matevica@em.gov.lv